জলদাপাড়া জাতীয় উদ্যানের কোর এলাকায় প্লাস্টিকের বর্জ্য, উদ্বেগ বনদফতরের

আলিপুরদুয়ার : জলদাপাড়া জাতীয় উদ্যানের কোর এলাকায় প্লাস্টিকের বর্জ্য (Jaldapara Forest Plastic Waste) পাওয়া যাওয়ায় উদ্বেগ বাড়ছে বন দফতর ও পরিবেশপ্রেমীদের মধ্যে। সম্প্রতি কোর এলাকায় নদীর ধারে প্যাকেটজাত খাবারের মোড়ক ও অন্যান্য বর্জ্যের ছবি স্যোশাল মিডিয়ায় পোস্ট করে সতর্কবার্তা দিয়েছেন জলদাপাড়ার ডিএফও পারভীন কাসওয়ান। তাঁর মতে, এসব বর্জ্য কেবল পরিবেশের ক্ষতি করে না, প্রাণীদের জীবনেও গুরুতর বিপদ ডেকে আনে। প্লাস্টিক খেয়ে বনে হাতি, গন্ডারসহ অন্যান্য বন্যপ্রাণীর শারীরিক সমস্যা দেখা দিতে পারে এবং দীর্ঘমেয়াদে বাস্তুতন্ত্রের ভারসাম্য নষ্ট হতে পারে।

ডিএফও বলেন, ‘ভিডিওর মাধ্যমে জাতীয় উদ্যানে প্লাস্টিক বর্জ্য ফেলা নিয়ে সচেতনতা করা হচ্ছে, এমনটা নয়। জাতীয় উদ্যানে প্লাস্টিক বর্জ্য ফেলা নিষিদ্ধই রয়েছে। কিন্তু তা কীভাবে একটি জায়গা থেকে অনেক দূরে আসতে পারে, সেটা বোঝানোর জন্য এই ভিডিও করা হয়েছে। শুধু জলদাপাড়া নয়, আলিপুরদুয়ার জেলার বক্সা ব্যাঘ্র প্রকল্পের জঙ্গল সংলগ্ন সড়কগুলির ধারেও একই চিত্র দেখা যাচ্ছে। বনকর্তাদের পর্যবেক্ষণ, নদীর মাধ্যমে জঙ্গলে প্লাস্টিক পৌঁছে যাচ্ছে। গত অক্টোবরে নদীর প্লাবনে প্রচুর প্লাস্টিক বর্জ্য জঙ্গলে পৌঁছেছে।

আরও পড়ুন: এবার এক বাসে হাওড়া ষ্টেশন-সাঁতরাগাছি ষ্টেশন

পর্যটক এবং আশপাশের এলাকার কিছু মানুষ রাস্তার ধারে খাবারের প্যাকেট, বোতল, প্লাস্টিক মোড়ক অনায়াসে ফেলে রেখে যাচ্ছেন, এমনকি বনঅঞ্চলে মদের কাচের বোতলও পড়ে রয়েছে ফলে বনাঞ্চলের পাশে জমছে আবর্জনার স্তূপ। এই বর্জ্যের গন্ধে বন্য প্রাণীর জন্যও বিপজ্জনক পরিস্থিতি তৈরি করে। সূত্রের খবর, বন দফতর ইতিমধ্যেই বাড়তি নজরদারির উদ্যোগ নিয়েছে। রুট পরিষ্কার করার পাশাপাশি পর্যটকদের সচেতন করতে সাইনবোর্ড, ঘোষণা ও নিয়মাবলি কঠোর করার হুঁশিয়ারি দেওয়া হয়েছে। পরিবেশপ্রেমীদের আবেদন প্লাস্টিকমুক্ত জঙ্গল গড়তে প্রশাসন, স্থানীয় মানুষ ও পর্যটকদের অবশ্যই যৌথভাবে এগিয়ে আসতে হবে।

অন্য খবর দেখুন